ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0248/98 υποβολή: Allan Macartney (ARE) προς την Επιτροπή (13 Φεβρουαρίου 1998)

Θέμα: Η προστασία του παιδιού στην Ευρωπαϊκή Ένωση

Τί πρόοδο έχει πραγματοποιήσει η Επιτροπή σχετικά με την προώθηση και την παρακολούθηση της εφαρμογής των διαφόρων πολιτικών για την προστασία του παιδιού στα κράτη μέλη, οι οποίες είναι σύμφωνες με τη Σύμβαση των Ηνωμένων Εθνών για τα Δικαιώματα του Παιδιού; Τί πρόσθετοι πόροι έχουν χορηγηθεί σε ευρωπαϊκό επίπεδο προκειμένου να βοηθήσουν τα κράτη μέλη να ανταποκριθούν στις υποχρεώσεις τους βάσει της εν λόγω Σύμβασης;

Aπάντηση του κ. Flynn εξ ονόματος της Επιτροπής (3 Απριλίου 1998)

Από το κονδύλιο του προϋπολογισμού Β3-4108 για τα μέτρα υπέρ των οικογενειών και των παιδιών, η Επιτροπή έχει συγχρηματοδοτήσει περιορισμένες δραστηριότητες από το 1989 και μετά στον τομέα της παιδικής μέριμνας και των δικαιωμάτων του παιδιού. Τα τελευταία χρόνια έχει αυξηθεί η κατανομή πόρων σε σχέδια τέτοιου είδους. Μεταξύ αυτών είναι σεμινάρια για νέα εργαλεία για την προστασία του παιδιού όπως διαμεσολαβητές για παιδιά, πώς θα μπορούν τα παιδιά να διατυπώνουν τα προβλήματά τους, ένα διεπιστημονικό σεμινάριο για τα δικαιώματα των παιδιών για όσους εργάζονται με παιδιά ή σε κυβερνητικές θέσεις ή εργαλεία για το πώς θα δημιουργηθεί μια περισσότερο φιλική προς το παιδί κοινωνία.

Η αρχική εγγραφή για το κονδύλιο Β3-4108 του προϋπολογισμού είναι 4 MECU για φέτος. Εκτός από τις κοινωνικές και δημογραφικές μελέτες που αναλογούν στο 10% περίπου του προϋπολογισμού, το ποσό αυτό μοιράζεται ισότιμα μεταξύ δράσεων για οικογένειες και δράσεων για παιδιά. Ορισμένες από τις τελευταίες είναι άμεσα συνδεδεμένες με μέτρα που αφορούν τα δικαιώματα του παιδιού και τη σύμβαση των Ηνωμένων Εθνών.

Στον τομέα της εκπαίδευσης και σε συνέχεια των συμπερασμάτων του Συμβουλίου της 22ας Σεπτεμβρίου 1997 για την ασφάλεια στα σχολεία ((ΕΕ C 303 της 4.10.1997. )), η Επιτροπή δρομολόγησε το 1997 μια πρωτοβουλία με σκοπό την ενίσχυση της συνεργασίας σε ευρωπαϊκό επίπεδο για ζητήματα που σχετίζονται με τη βία στα σχολεία και την ασφάλεια των παιδιών. Στο πλαίσιο αυτό δεσμεύτηκε το ποσό των 558 300 Ecu από το κονδύλιο Β3-1000 του προϋπολογισμού (γενικά μέτρα για τη συνεργασία στην εκπαίδευση) προκειμένου να υποστηριχθούν σχέδια για τη λήψη προληπτικών μέτρων μέσα από μια πολύπλευρη προσέγγιση και στα οποία εμπλέκονται τα διάφορα ενδιαφερόμενα μέρη (διδάσκοντες, μαθητές, γονείς, τοπική αυτοδιοίκηση, αστυνομία, δικαιοσύνη) για τη διερεύνηση πρακτικών λύσεων. Την πρωτοβουλία αυτή συντονίζει μια ομάδα εμπειρογνωμόνων που έχουν διοριστεί από τα κράτη μέλη και στην οποία προεδρεύει η Επιτροπή. Επιπλέον, ένα από τα ζητήματα που θα εξεταστούν είναι ο ρόλος του σχολείου στην πρόληψη της κακομεταχείρισης των παιδιών, μέσα στα σχολεία και έξω από αυτά.
ΓΡΑΠΤΗ ΕΡΩΤΗΣΗ E-0494/98 υποβολή: Alexandros Alavanos (GUE/NGL) προς το Συμβούλιο (27 Φεβρουαρίου 1998)

Θέμα: Η εφαρμογή του άρθρου 14 της Συνθήκης της Λωζάνης από τις τουρκικές αρχές

Η χθεσινή (3.2.98) ιερόσυλη πράξη σε βάρος της εκκλησίας του Ευαγγελισμού της Θεοτόκου στη νήσο Ίμβρο, της οποίας οι δράστες και αυτή τη φορά θα μείνουν ασύλληπτοι, αποτελεί μέρος της πολύχρονης συστηματικής πολιτικής, που στόχο έχει την τρομοκράτηση του ελληνικού στοιχείου στη νήσο Ίμβρο. Η πολιτική αυτή είναι είτε άμεση (ερωτήσεις μου E-375/96 ((EE C 122 της 25.4.1996, σελ. 39. )) και E-3973/96 ((EE C 186 της 18.6.1997, σελ. 146. ))) είτε έμμεση με την σκανδαλώδη αδράνεια των τουρκικών αρχών να συλλάβουν τους ενόχους εγκληματικών πράξεων σε βάρος της ελληνικής μειονότητας και της ορθόδοξης εκκλησίας.

Το άρθρο 14 της Συνθήκης της Λωζάνης αναφέρει: «Αι νήσοι Ίμβρος και Τένεδος, παραμένουσι υπό την τουρκική κυριαρχία, θα απολαύουν ειδικής διοικητικής οργανώσεως, αποτελούμενης υπό τοπικών στοιχείων και παρεχούσης πάσαν εγγύησιν εις τον αυτόχθονα μη μουσουλμανικό πληθυσμό όσον αφορά την τοπική αυτοδιοίκησιν και την προστασίαν των ατόμων και των αγαθών. Η τήρησις της τάξεως θα διασφαλίζεται υπό αστυνομίας στρατολογουμένης εκ του αυτόχθονος πληθυσμού, μερίμνης της ως άνω προβλεπομένης της ως άνω προβλεπομένης τοπικής διοικήσεως και υπό τα διαταγάς αυτής τιθεμένης».

Τί μέτρα προτίθεται να λάβει το Συμβούλιο, προκειμένου να πειστεί η Τουρκία να εφαρμόσει την ανωτέρω ειδική πρόνοια της Συνθήκης που έχει ως σκοπό τη διαφύλαξη των ανθρωπίνων, θρησκευτικών και μειονοτικών δικαιωμάτων των Ελλήνων στην Ίμβρο και στην Τένεδο;

Απάντηση (13 Μαΐου 1998)

Το Συμβούλιο εκφράζει τη λύπη του για τις πρόσφατες εξελίξεις και γνωρίζει βεβαίως ότι, σύμφωνα με τη Συνθήκη της Λωζάννης του Ιουλίου 1923, η τουρκική κυβέρνηση έχει αναλάβει δεσμεύσεις έναντι των μη μουσουλμανικών μειονοτήτων, όσον αφορά την προστασία προσώπων και περιουσιών.

Το Ευρωπαϊκό Συμβούλιο, κατά τη σύνοδό του στο Λουξεμβούργο στις 12-13 Δεκεμβρίου 1997, υπενθύμισε, σύμφωνα με τη θέση του Συμβουλίου η οποία διατυπώθηκε κατά το Συμβούλιο Σύνδεσης με την Τουρκία στις 29 Απριλίου 1997, ότι η ενίσχυση των δεσμών της Τουρκίας με την Ευρωπαϊκή Ένωση εξαρτάται επίσης από τη συνέχιση των μεταρρυθμίσεων που επιχειρεί η χώρα αυτή, ιδίως όσον αφορά την ευθυγράμμιση των κανόνων και των πρακτικών στον τομέα των ανθρώπινων δικαιωμάτων με τους αντίστοιχους κανόνες και πρακτικές που ισχύουν στην Ευρωπαϊκή Ένωση, καθώς και από το σεβασμό και την προστασία των μειονοτήτων, στις οποίες περιλαμβάνονται και οι θρησκευτικές μειονότητες.

Το Συμβούλιο αναμένει από όλες τις χώρες οι οποίες επιθυμούν να προσχωρήσουν στην Ευρωπαϊκή Ένωση ότι θα τηρούν το διεθνές δίκαιο και τις υποχρεώσεις που απορρέουν από τις συνθήκες που έχουν υπογράψει, και επίσης, ότι θα προσυπογράψουν τους στόχους της Ένωσης.

Η κατάσταση όσον αφορά τη δημοκρατία και τα ανθρώπινα δικαιώματα στην Τουρκία παραμένει θέμα υψηλής προτεραιότητας για το Συμβούλιο. Τα ζητήματα αυτά συζητούνται τακτικά κατά τις συναντήσεις με τις τουρκικές αρχές.
ΓΡΑΠΤΗ ΕΡΩΤΗΣΗ P-0774/98 υποβολή: Helena Torres Marques (PSE) προς την Επιτροπή (5 Μαρτίου 1998)

Θέμα: Πρωτοβουλία DAPHNE

Προτίθεται άραγε η Επιτροπή να με πληροφορήσει σχετικά με το ποιά σχέδια εγκρίθηκαν στα πλάισια της πρωτοβουλίας DAPHNE, πόσα πορτογαλικά σχέδια υποβλήθηκαν και για ποιό λόγο δεν εγκρίθηκε κανένα απο αυτά;

Απάντηση της κας Gradin εξ ονόματος της Επιτροπής (24 Μαρτίου 1998)

Στο πλαίσιο της πρωτοβουλίας Daphne, το 1997 υποβλήθηκαν 428 σχέδια. Από αυτά, 47 έγιναν δεκτά από την Επιτροπή για λήψη οικονομικής στήριξης. Μόνο δύο από τα 428 σχέδια είχαν υποβληθεί από πορτογαλικές μη κυβερνητικές οργανώσεις (ΜΚΟ). Ένα δεν ήταν δυνατό να γίνει δεκτό προς εξέταση για τεχνικούς λόγους - το ποσό που ζητήθηκε ήταν 110 Ecu, ενώ για διοικητικούς λόγους οι οδηγίες όριζαν ότι το ελάχιστο ποσό επιδότησης που θα μπορούσε να εξετασθεί ανερχόταν σε 10.000 Ecu. Το άλλο σχέδιο απορρίφθηκε μετά από αξιολόγηση ως μη παρέχον προστιθέμενη αξία στο ευρωπαϊκό επίπεδο και για το λόγο ότι στερείτο των αναγκαίων κύριων εταίρων.
ΓΡΑΠΤΗ ΕΡΩΤΗΣΗ E-0975/98 υποβολή: Carlos Robles Piquer (PPE) προς το Συμβούλιο (31 Μαρτίου 1998)

Θέμα: Πολιτικοί κρατούμενοι στην Κούβα

Εκφράζοντας τις ευχαριστίες μου για την απάντησή του στην γραπτή μου ερώτηση Ε-3519/97 ((ΕΕ C 158 της 25.5.1998, σελ. 138. )) όσον αφορά τις σχέσεις με την Κούβα, μπορεί το Συμβούλιο να μου διευκρινίσει κατά πόσον στην έναρξη «σταδιακού διαλόγου με την Κούβα, κατ' αρχήν σε τεχνικό επίπεδο» θα τηρηθούν αυστηρώς οι όροι που ετέθησαν με την ισχύουσα κοινή θέση έναντι της κυβέρνησης της εν λόγω χώρας; Επίσης, μπορεί το Συμβούλιο να με πληροφορήσει εάν μεταξύ των πολιτικών κρατουμένων που απελευθερώθηκαν ως χειρονομία καλής θελήσεως έναντι του Πάπα Ιωάννη Παύλου Β, είχε ζητηθεί να συμπεριληφθούν οι Felix Antonio Bonι Carcasses, Renι Gomez Manzano, Vladimiro Roca Antunez και Marta Beatriz Roque Cabello, που φυλακίστηκαν μόνον και μόνο διότι διέπραξαν το έγκλημα να αναγράψουν το σύνθημα «η πατρίδα ανήκει σε όλους»;

Απάντηση (8 Ιουνίου 1998)

H κοινή θέση της Ευρωπαϊκής 'Ενωσης, της 2ας Δεκεμβρίου 1996, σχετικά με την Κούβα, διευκρινίζει ότι η 'Ενωση, προκειμένου να διευκολυνθούν οι ειρηνικές αλλαγές στην Κούβα, θα ενθαρρύνει την αναμόρφωση της εσωτερικής νομοθεσίας όσον αφορά τα πολιτικά και αστικά δικαιώματα, συμπεριλαμβανομένου του κουβανικού ποινικού κώδικα. Στην κατεύθυνση αυτή, και σε τεχνικό επίπεδο, εγγράφεται η αποστολή εμπειρογνωμώνων στον νομικό τομέα, που πραγματοποίησε η Επιτροπή στην Κούβα, σύμφωνα με τις συστάσεις της Προεδρίας που ενέκρινε το Συμβούλιο στις 8 Δεκεμβρίου 1997. Η έκθεση της εν λόγω αποστολής θα μελετηθεί από το Συμβούλιο και θα ληφθεί υπόψη κατά την προσεχή αξιολόγηση της κοινής θέσης που θα πραγματοποιηθεί τον Ιούνιο του 1998. Σύμφωνα με τις διατάξεις της παραγράφου 4 της κοινής θέσης, κατά την πρόοδο των κουβανικών αρχών προς τη δημοκρατία, η Ευρωπαϊκή 'Ενωση θα υποστηρίξει πλήρως τη διαδικασία αυτή και θα εξετάσει την κατάλληλη χρήση των μέσων που διαθέτει για τον σκοπό αυτό.

Όσον αφορά τη δεύτερη ερώτηση του αξιότιμου μέλους του Κοινοβουλίου, το Συμβούλιο θα ήθελε να επισημάνει ότι στις 24 Φεβρουαρίου 1998, η Προεδρία έκανε δήλωση εξ ονόματος της Ευρωπαϊκής 'Ενωσης στην οποία εκφράζει την ικανοποίησή της για την απόφαση της Κουβανικής Κυβέρνησης να απελευθερώσει αμέσως έναν ορισμένο αριθμό κρατουμένων μετά από την έκκληση που απηύθυνε ο Πάπας και ζητεί από τις αρχές να απελευθερώσουν και να εντάξουν πλήρως στην κοινωνία όλους εκείνους που φυλακίσθηκαν επειδή εξέφρασαν ειρηνικά τα πολιτικά τους φρονήματα, συμπεριλαμβανομένων των τεσσάρων ηγετικών μελών της εσωτερικής ομάδας διαφωνούντων.
ΓΡΑΠΤΗ ΕΡΩΤΗΣΗ E-0524/98 υποβολή: Susan Waddington (PSE) προς την Επιτροπή (2 Μαρτίου 1998)

Θέμα: Προώθηση ορισμένων ειδών διατροφής

Οι τρέχουσες διαιτολογικές συμβουλές πρεσβεύουν τη μείωση της κατανάλωσης κρέατος, γάλακτος, λιπαρών και ζάχαρης και την αύξηση της κατανάλωσης λαχανικών και φρούτων. Ενόψει των ανωτέρω, πρόσφατα δημοσιεύματα στον Τύπο, στο ΗΒ, ανέφεραν ότι ένα τμήμα του προϋπολογισμού της ΚΓΠ χρησιμοποιείται για την προώθηση της κατανάλωσης κρέατος και γαλακτοκομικών προϊόντων και όχι λαχανικών και φρούτων. Τα δημοσιεύματα αυτά υποστηρίζουν λοιπόν ότι η ΚΓΠ δεν προωθεί την ισορροπημένη διατροφή. Είναι σωστά αυτά τα δημοσιεύματα, και αν ναι, ποιά μέτρα σκοπεύει να λάβει η Επιτροπή για να ενθαρρύνει την κατανάλωση φρέσκων φρούτων και λαχανικών στο μέλλον;

Απάντηση του κ. Fischler εξ ονόματος της Επιτροπής (12 Μαρτίου 1998)

Η Επιτροπή πληροφορεί το Αξιότιμο Μέλος του Κοινοβουλίου ότι ο κοινοτικός προϋπολογισμός για την προώθηση των γεωργικών προϊόντων αποβλέπει, κυρίως, στην ενθάρρυνση της κατανάλωσης ορισμένων οπωροκηπευτικών. Έτσι, το Συμβούλιο θέσπισε μέτρα προώθησης για τα μήλα, τα εσπεριδοειδή, τις σταφίδες και τους καρπούς με κέλυφος αντίστοιχα, στους κανονισμούς (ΕΟΚ) αριθ. 1195/90 ((ΕΕ L 119 της 11.5.1990. )), (ΕΟΚ) αριθ. 1201/90 ((ΕΕ L 119 της 11.5.1990. )), (ΕΚ) αριθ. 399/94 ((ΕΕ L 54 της 25.2.1994. )) και (ΕΚ) αριθ. 2200/96 ((ΕΕ L 297 της 21.11.1996. )) (άρθρο 54). Επιπλέον, όπως προκύπτει από τον κανονισμό (ΕΚ) αριθ. 220/96 σχετικά με τη μεταρρύθμιση του τομέα των οπωροκηπευτικών, η Επιτροπή χορηγεί οικονομική ενίσχυση στα επιχειρησιακά προγράμματα των οργανώσεων παραγωγών, εφόσον τα προγράμματα αυτά δύνανται να περιλαμβάνουν ενέργειες προώθησης.

Σημαντικό μέρος του κοινοτικού προϋπολογισμού για την προώθηση των γεωργικών προϊόντων προορίζεται, λοιπόν, στην προώθηση των νωπών οπωροκηπευτικών. Οι εκστρατείες προώθησης προβλέπουν, σε τακτική βάση, ενέργειες που καταδεικνύουν πόσο ωφέλιμξ είναι για την υγεία η κατανάλωση των προαναφερόμενων προϊόντων. Το ίδιο ισχύει και για την εκστρατεία ενθάρρυνσης της κατανάλωσης ελαιολάδου, στο πλαίσιο της οποίας δίδεται έμφαση στη θρεπτική αξία της μεσογειακής διατροφής, στην οποία το ελαιόλαδο καθώς και τα φρούτα και τα λαχανικά παίζουν σημαντικό ρόλο.
ΓΡΑΠΤΗ ΕΡΩΤΗΣΗ E-0743/98 υποβολή: Richard Corbett (PSE) προς το Συμβούλιο (16 Μαρτίου 1998)

Θέμα: Νόμος και τάξη όσον αφορά τους τουρίστες

Έχει συζητήσει το Συμβούλιο, στο πλαίσιο των εργασιών του επί θεμάτων Δικαιοσύνης και Εσωτερικών, το θέμα της ορθής επιβολής του νόμου και της τάξης όταν δημιουργούνται επεισόδια μεταξύ τουριστών ή από τουρίστες που επισκέπτονται κάποιο άλλο κράτος μέλος;

Συμφωνεί το Συμβούλιο με την άποψη ότι επεισόδια όπως η επίθεση και βιαιοπραγία ενός τουρίστα εναντίον άλλου θα πρέπει να αντιμετωπίζεται με τις κατάλληλες ενέργειες, περιλαμβανόμενης της δίωξης, και όχι απλώς να απελαύνεται ο δράστης, χωρίς περαιτέρω ενέργειες, ή ακόμη και να επιτρέπεται στον ταξιδιωτικό πράκτορα να μεταφέρει τους δράστες σε άλλον τουριστικό προορισμό;

Απάντηση (11 Μαΐου 1998)

1. Μέχρι στιγμής, το Συμβούλιο δεν έχει λάβει καμία πρόταση βάσει του άρθρου Κ.3 της Συνθήκης Ε.Ε., σχετικά με το ειδικό πρόβλημα το οποίο αναφέρει ο Αξιότιμος κ. Βουλευτής.

2. Πάντως, το Συμβούλιο έχει ήδη εξετάσει κάποια προβλήματα ποδοσφαιρικού χουλιγκανισμού στο ψήφισμα του Συμβουλίου της 9ης Ιουνίου 1997 ((ΕΕ C 193 της 24.6.1997, σελ. 1. )) για την πρόληψη και τον περιορισμό του χουλιγκανισμού με την ανταλλαγή εμπειριών, την απαγόρευση εισόδου σε στάδια και την πολιτική στον τομέα των μέσων μαζικής ενημέρωσης.

3. Επιπλέον, το θέμα των απειλών κατά της δημόσιας τάξης που προκύπτουν από άλλα είδη διεθνών συγκεντρώσεων, εξετάζεται σε κοινή δράση του Συμβουλίου της 26ης Μαΐου 1997 σχετικά με τη συνεργασία στον τομέα της δημόσιας τάξης και ασφάλειας ((ΕΕ L 147 της 5.6.1997, σελ. 1. ))
ΓΡΑΠΤΗ ΕΡΩΤΗΣΗ P-0229/98 υποβολή: Hiltrud Breyer (V) προς την Επιτροπή (5 Φεβρουαρίου 1998)

Θέμα: Τροχοφόρες συσκευές για την υποβοήθηση της βάδισης των νηπίων («περπατήστρες», «στρατούλες»)

Προϊόντα που προορίζονται να χρησιμοποιηθούν από μικρά παιδιά θα έπρεπε να είναι, ακριβώς για το λόγο αυτό, εντελώς ακίνδυνα. Κατά κανόνα όμως οι ανωτέρω συσκευές οδηγούν σε σοβαρά ατυχήματα. Με τις συσκευές αυτές τα νήπια μπορούν να κινηθούν έως και 10 χλμ. την ώρα. Όλα τα πειράματα έχουν δείξει ότι καμία από τις συσκευές αυτές δεν στηρίζει κινήσεις που συνδέονται με την ομαλή εξέλιξη της βάδισης των νηπίων.

1. Θεωρεί η Επιτροπή ότι πρέπει να προβεί σε ενέργειες λόγω του γεγονότος ότι οι ανωτέρω συσκευές δεν έχουν καμία χρησιμότητα, αντιθέτως δε είναι πολύ επικίνδυνες και έχουν οδηγήσει ήδη σε πολυάριθμα ατυχήματα;

2. Γνωρίζει η Επιτροπή ότι όλες οι συσκευές που χρησιμοποιούνται για την υποβοήθηση της βάδισης των νηπίων και έχουν ελεγχθεί από τις οργανώσεις καταναλωτών δεν ανταποκρίνονται στο σχέδιο ευρωπαϊκών προδιαγραφών ασφαλείας (pr en 1273) ούτε και στις απαιτήσεις ενημέρωσης των καταναλωτών για τα εκάστοτε προϊόντα;

3. Συμμερίζεται η Επιτροπή την άποψή μου ότι για επικίνδυνα και εντελώς άχρηστα προϊόντα δεν πρέπει να χορηγούνται άδειες κυκλοφορίας στην αγορά, μάλιστα δε όταν αυτά προορίζονται για νήπια;

4. Πώς βλέπει η Επιτροπή την ιδέα μιας πλήρους απαγόρευσης των ανωτέρω συσκευών;

Απάντηση της κας Bonino εξ ονόματος της Επιτροπής (9 Μαρτίου 1998)

Η Επιτροπή συμμερίζεται τις ανησυχίες που εξέφρασε το αξιότιμο μέλος του Κοινοβουλίου. Εξάλλου τα γεγονότα που αναφέρθηκαν περιέχονται ήδη σε έρευνα, η οποία κατέστη εφικτή χάρη στη συγχρηματοδότηση της Επιτροπής.

Η οδηγία 92/59/ΕΟΚ για τη γενική ασφάλεια των προϊόντων ((ΕΕ L 228 της 11.8.1992. )) στοχεύει μεταξύ άλλων στην κατοχύρωση της ασφάλειας των καταναλωτών γενικά και ιδιαίτερα των παιδιών. Για το σκοπό αυτόν επιβάλλει στα κράτη μέλη τη λήψη των αναγκαίων μέτρων, ώστε να υπάρχει εγγύηση ότι μόνο ασφαλή προϊόντα θα διοχετεύονται στην κοινοτική αγορά (άρθρο 2β)).

Επομένως εναπόκειται στα κράτη μέλη κατά πρώτο λόγο να προβαίνουν σε ενέργειες σχετικά με προϊόντα που ενέχουν κινδύνους για την υγεία και την ασφάλεια των καταναλωτών, λαμβάνοντας τα αναγκαία μέτρα, συμπεριλαμβανομένης της τυχόν απόσυρσης του προϊόντος από την αγορά, υπό τον όρο να είναι σύμφωνα με το κοινοτικό δίκαιο και ιδίως με τα άρθρα 30 και επόμενα της συνθήκης ΕΚ.

Στην παρούσα περίπτωση η Επιτροπή, με τη συναίνεση των κρατών μελών, απέστειλε ήδη στον Ευρωπαϊκό Οργανισμό Τυποποίησης (CEN) εντολή για την επεξεργασία ενός προτύπου που θα λαμβάνει υπόψη τους διάφορους κινδύνους από τη χρήση τροχοφόρων συσκευών για την υποβοήθηση της βάδισης των νηπίων, όπως έγιναν φανεροί μεταξύ άλλων και από την εν λόγω μελέτη.

Τέλος, η Ευρωπαϊκή Επιτροπή υποστηρίζει τον ευρωπαϊκό σύνδεσμο ANEC, που δημιουργήθηκε για το συντονισμό και την εκπροσώπηση των καταναλωτών στους ευρωπαϊκούς (και διεθνείς) οργανισμούς τυποποίησης, ώστε να λαμβάνεται σοβαρά υπόψη στη διαδικασία της ευρωπαϊκής τυποποίησης η άποψη των καταναλωτών.
ΓΡΑΠΤΗ ΕΡΩΤΗΣΗ E-0766/98 υποβολή: Nikitas Kaklamanis (UPE) προς την Επιτροπή (18 Μαρτίου 1998)

Θέμα: Κονδύλια των Διαρθρωτικών Ταμείων

Σύμφωνα με πληροφορίες που υπάρχουν, οι «Αναπορρόφητες Πιστώσεις RAL» («RESTANT A LIQUIDER») των Διαρθρωτικών Ταμείων αυξήθηκαν το 1997 κατά 2,8 εκατομμύρια Ecu.

Κατά την κατάρτιση του προϋπολογισμού της ΕΕ του 1997, η Ευρωπαϊκή Επιτροπή υποεκτίμησε της Πιστώσεις Πληρωμών κατά 2 δις Ecu, ενώ και η αρχή του προϋπολογισμού περιέκοψε άλλο 1 δις Ecu από τις Πιστώσεις Πληρωμών. Αυτές οι ενέργειες είχαν ως αποτέλεσμα να σταματήσει πρόωρα, κατά τη διάρκεια του 1997, η εξόφληση λογαριασμών λόγω ελλείψεως Πιστώσεων Πληρωμών.

Σχετικά, τώρα, με τις Πιστώσεις Αναλήψεων Υποχρεώσεων των Διαρθρωτικών Ταμείων για τα έτη 1998 και 1999 πληροφορίες αναφέρουν ότι δεν θα υπάρξει παράταση της εκτέλεσής τους πέραν του οικονομικού έτους 1999, και άρα όσες από αυτές παραμείνουν αδέσμευτες, θα απωλεσθούν διά παντός, μειώνοντας ισόποσα το σχετικό πακέτο των Διαρθρωτιών Δράσεων.

Το θέμα είναι εξαιρετικά κρίσιμο ιδιαίτερα για τις χώρες του Νότου της ΕΕ οι οποίες έχουν απόλυτη ανάγκη τα κονδύλια των Διαρθρωτικών Ταμείων ώστε να εκτελέσουν τα έργα υποδομής που απαιτούνται, και γι' αυτό θα παρακαλούσα την Ευρωπαϊκή Επιτροπή να μου απαντήσει στα παρακάτω δύο ερωτήματα:

1. Με ποιο τρόπο συνέβαλε η έλλειψη Πιστώσεων Πληρωμών στην αύξηση των RAL των Διαρθρωτικών Ταμείων;

2. Ποια είναι η επίσημη άποψη της Ευρωπαϊκής Επιτροπής για τη μεταφορά των αδέσμευτων Πιστώσεων Αναλήψεως Υποχρεώσεων των ετών 1998 και 1999 σε μεταγενέστερους προϋπολογισμούς του νέου δημοσιονομικού πλαισίου 2000-2006;

Απάντηση του κ. Liikanen εξ ονόματος της Επιτροπής (8 Απριλίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ αρ θ. 414/98 του John CUSHNAHAN προς το Συμβούλ ο. Εμπάργκο για το βόειο κρέας



Επίσημη Εφημερίδα αριθ. C 304 της 02/10/1998 σ. 0097



ΓΡΑΠΤΗ ΕΡΩΤΗΣΗ P-0414/98 υποβολή: John Cushnahan (PPE) προς το Συμβούλιο (17 Φεβρουαρίου 1998) Θέμα: Εμπάργκο για το βόειο κρέας Επιπλέον της προηγούμενης ερώτησής μου (H-1020/97) ((Συζητήσεις του Ευρωπαϊκού Κοινοβουλίου (Ιανουάριος 1998). )) και της επακόλουθης απάντησης του Συμβουλίου θα ήθελα να ζητήσω επισήμως από το Συμβούλιο να απαντήσει πραγματικά, για λόγους διαφάνειας, στην κατατεθείσα ερώτησή μου η οποία είχε ως ακολούθως: «πότε υπεβλήθη η αίτηση αυτή;» Απάντηση (8 Ιουνίου 1998) Η Ιρλανδία ζήτησε, κατά τη συνεδρίαση της Ειδικής Επιτροπής Γεωργίας που πραγματοποιήθηκε στις 8-9 Δεκεμβρίου 1997, να μπορέσει να αναφερθεί, σε υπουργικό επίπεδο, στο ζήτημα των εμποδίων στις συναλλαγές που παρατηρούνται στα αγγλικά λιμάνια. Όπως ήδη δηλώνεται στην προφορική απάντηση στην οποία αναφέρεται το αξιότιμο μέλος του Κοινοβουλίου, το ζήτημα αυτό έχει κατά συνέπεια εξετασθεί από το Συμβούλιο στη σύνοδό του της 15ης/16ης Δεκεμβρίου 1997. Με την ευκαιρία αυτή, η Επιτροπή αναγνώρισε ότι το Ηνωμένο Βασίλειο λαμβάνει τα απαραίτητα μέτρα ώστε η ελεύθερη κυκλοφορία των προϊόντων να πραγματοποιείται χωρίς εμπόδια.
ΓΡΑΠΤΗ ΕΡΩΤΗΣΗ P-0275/98 υποβολή: Gary Titley (PSE) προς την Επιτροπή (5 Φεβρουαρίου 1998)

Θέμα: Παρεμβολή παρασίτων σε δορυφορικό πρόγραμμα και Κανονισμός περί Εμπορικών Φραγμών της ΕΚ

Στο διάστημα 1-23 Ιουλίου 1997, παρατηρήθηκε συνεχής παρεμβολή παρασίτων στις εκπομπές του MED-TV, που εκπέμπει μέσω του δορυφόρου EUTELSAT. Ο σταθμός αυτός μεταδίδει στην κουρδική γλώσσα, από το Λονδίνο, με άδεια της Ανεξάρτητης Επιτροπής Τηλεόρασης (Independent Television Commission) του Ηνωμένου Βασιλείου.

Το Νοέμβριο του 1997, υπέβαλα ερώτηση προς την Επιτροπή ζητώντας να πληροφορηθώ εάν θα μπορούσε να επιβεβαιώσει ότι η παρεμβολή παρασίτων στις εκπομπές του MED-TV αποτελεί παραβίαση του Κανονισμού περί Εμπορικών Φραγμών της Ευρωπαϊκής Κοινότητας 7 μου εδόθη η απάντηση ότι απαιτούντο περισσότερες πληροφορίες προκειμένου να μπορέσει η Επιτροπή να προβεί στην δέουσα εκτίμηση της κατάστασης.

Έχει η Επιτροπή την πρόθεση να διερευνήσει την ενδεχόμενη αυτή παραβίαση του Κανονισμού περί Εμπορικών Φραγμών της ΕΚ;

Εάν όχι, γιατί όχι;

Θα μπορούσε η Επιτροπή να με πληροφορήσει πόσος χρόνος θα απαιτείτο για τη διερεύνηση του θέματος;

Απάντηση του κ. Oreja εξ ονόματος της Επιτροπής (13 Μαρτίου 1998)

Όπως αναφέρεται στην προηγούμενη απάντηση στην γραπτή ερώτηση Ε-3670/97 ((ΕΕ C 174 της 8.6.1998, σελ. 95. )) του αξιότιμου μέλους του Κοινοβουλίου και στην γραπτή ερώτηση Ε-3449/97 του κ. de Vries ((ΕΕ C 174 της 8.6.1998, σελ. 60. )), η οδηγία τηλεόραση χωρίς σύνορα 97/36/ΕΚ του Κοινοβουλίου και του Συμβουλίου της 30ής Ιουνίου 1997 περί τροποποίησης της οδηγίας του Συμβουλίου 89/552/ΕΟΚ για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων ((ΕΕ L 202 της 30.7.1997 )), προβλέπει ότι τα κράτη μέλη εξασφαλίζουν την ελευθερία λήψεως στο έδαφός τους τηλεοπτικών εκπομπών από άλλα κράτη μέλη (άρθρο 2α(1)).

Η υποχρέωση αυτή βασίζεται σε μία από τις τέσσερις θεμελιώδεις ελευθερίες που θεσπίζει η συνθήκη ΕΚ (στην ελευθερία παροχής υπηρεσιών - άρθρο 59).

Όσον αφορά τα συγκεκριμένα περιστατικά, η Επιτροπή δήλωσε ότι απαιτούνται περαιτέρω στοιχεία για να μπορέσει να διεξαγάγει αξιολόγηση όσον αφορά την συμμόρφωση με το κοινοτικό δίκαιο. Απαιτείται από την Επιτροπή, ως θεματοφύλακα των συνθηκών, να αξιολογεί τις ενδεχόμενες παραβάσεις του κοινοτικού δικαίου. Ο χρόνος της αξιολόγησης αυτής εξαρτάται από την πολυπλοκότητα των εμπλεκομένων στοιχείων και υπό την προϋπόθεση ότι έχουν διατεθεί στην Επιτροπή οι απαραίτητες πληροφορίες.
ΓΡΑΠΤΗ ΕΡΩΤΗΣΗ E-0130/98 υποβολή: Kirsten Jensen (PSE) προς την Επιτροπή (30 Iανουαρίου 1998)

Θέμα: Γενετικά τροποποιημένοι οργανισμοί

Επιβεβαιώνει η Επιτροπή ότι πρόκειται να λάβει έγκριση στην ΕΕ μια γενετικά τροποποιημένη τομάτα, η οποία μπορεί να διατηρηθεί περισσότερο χρόνο και, επομένως, σαπίζει με βραδύτερο ρυθμό σε σχέση με τις φυσικές τομάτες;

Θεωρεί η Επιτροπή ότι αποτελεί υπεύθυνη ενέργεια η έγκριση εμπορίας του προϊόντος αυτού δεδομένου ότι η συγκεκριμένη τομάτα περιέχει ένα γονίδιο ανθεκτικό στα αντιβιοτικά, το οποίο μπορεί ενδεχομένως να μεταδοθεί στον άνθρωπο;

Απάντηση της κας Bjerregaard εξ ονόματος της Επιτροπής (18 Μαρτίου 1998)

Περί τα τέλη του Νοεμβρίου του 1997 η Επιτροπή έλαβε φάκελο που αφορούσε γενετικώς τροποποιημένες τομάτες από τις ισπανικές αρχές δυνάμει του άρθρου 12, παράγραφος 2 της οδηγίας του Συμβουλίου 90/220 σχετικά με την εσκεμμένη ελευθέρωση γενετικώς τροποποιημένων οργανισμών στο περιβάλλον ((EE L 117 της 8.5.1990. )). Η διαδικασία που προβλέπει το άρθρο 13 εκτελείται. Οι συγκεκριμένες τομάτες περιέχουν γονίδιο αντίστασης στα αντιβιοτικά που χρησιμοποιείται ως ιχνιθέτης και ένα εν μέρει ενδογενές γονίδιο πολυγαλακτουρονάσης (ΠΠ) που μειώνει τον βαθμό χαλάρωσης του καρπού.

Η οδηγία 90/220/ΕΟΚ ορίζει ρητά ότι πριν να τεθούν και να διοχετευθούν στην αγορά γενετικώς τροποποιημένοι οργανισμοί επιβάλλονται να πραγματοποιείται αξιολόγηση ενδεχομένων κινδύνων για την ανθρώπινη υγεία και το περιβάλλον. Ως εκ τούτου όλες οι κοινοποιήσεις που αφορούν προϊόντα γενετικώς τροποποιημένων οργανισμών εξετάζονται κατά περίπτωση λαμβάνοντας υπόψη τα γονίδια που εισάγονται στους εν λόγω οργανισμούς.

Η Επιτροπή μέχρι σήμερα δεν έχει λάβει πληροφορίες όσον αφορά τη διοχέτευση στην αγορά γενετικώς τροποποιημένων τοματών ως νέων τροφίμων ή νέων στοιχείων διατροφής σύμφωνα με το άρθρο 4 του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων ((EE L 43 της 14.2.1997. )).